7 млн. евро влага германски инвеститор в завод за авточасти край Ловеч - 24chasa.bg
7 млн. евро влага германски инвеститор в завод за авточасти край Ловеч
https://www.24chasa.bg/novini/article/6998163 www.24chasa.bg
06.08.2018 15:53; Росица Христова
Започна набирането на служители, ще ги обучават в Германия
Нови машини на стойност 7 млн. евро ще бъдат инсталирани в завода край с. Баховица от германската фирма VOSS Automotive, която започва производство на авточасти у нас. Това обявиха нейни представители на среща с кмета на Ловеч Корнелия Маринова в понеделник.
Допълниха, че са основали ново предприятие за Ловеч и са наели производствена площ, където от септември до януари ще се правят архитектурни промени.
На практика това е втора среща на ръководството на общината с немските инвеститори след опознавателната визита през март т.г. Този път в Ловеч пристигнаха Кай-Уве Ото, директор човешки ресурси и организация, и Роланд Вайс, директор производство. Те бяха придружени от Стамен Янев, директор на Българската агенция за инвестиции, и Стойчо Стойчев от дирекция "Маркетинг и инвестиционно обслужване" към същата агенция.
Вече шест седмици се провеждат интервюта за набиране на персонал. В близките дни първият тим от служители ще замине на обучение в Германия.
През май следващата година производството ще започне, като постепенно ще се разширява. Заводът ще развие пълния си капацитет през 2020 г. Тогава инженерите и специалистите ще са 200, а 800 ще са заети в самото производство.
VOSS е фирма, която създава работа и за други фирми от региона, подчертаха гостите.
За нас VOSS Automotive е стратегически инвеститор за региона и ще положи основите и за други инвестиционни планове, каза Стамен Янев. Затова ще продължим нашата усилена работа за този регион и ще създадем една добра история, която може да се разказва за нашата страна, допълни той.
Ще бъдем оперативни като администрация и ще помогнем за съкращаване на времето за преорганизацията на производството, като общината ще съдейства за бързо административно обслужване, подчерта кметът Корнелия Маринова.